Lieta C‑367/11
Déborah Prete
pret
Office national de l’emploi
(Cour de cassation (Beļģija) lūgums sniegt prejudiciālu nolēmumu)
Personu brīva pārvietošanās – EKL 39. pants – Dalībvalsts pilsonis, kurš meklē darbu citā dalībvalstī – Vienlīdzīga attieksme – Gaidīšanas pabalsts jauniešiem, kas meklē savu pirmo darbu – Piešķiršana, kas pakārtota nosacījumam par vismaz sešu gadu mācībām uzņemošajā valstī
Kopsavilkums – Tiesas (ceturtā palāta) 2012. gada 25. oktobra spriedums
1.        Personu brīva pārvietošanās – Darba ņēmēji – Vienlīdzīga attieksme – Diskriminācijas pilsonības dēļ aizliegums – EKL 39. panta 2. punkts – Šīs normas piemērošana personām, kuras meklē darbu
(EKL 12. un 39. pants)
2.        Personu brīva pārvietošanās – Darba ņēmēji – Vienlīdzīga attieksme – Gaidīšanas pabalsti jauniešiem, kas meklē savu pirmo darbu – Piešķiršana, kas pakārtota nosacījumam par vismaz sešu gadu mācībām uzņemošajā valstī – Nepieļaujamība – Pamatojums – Neesamība
(EKL 18. un 39. pants)
1.        Skat. nolēmuma tekstu.
(sal. ar 21.–28. punktu)
2.        EKL 39. pants nepieļauj tādu valsts tiesību normu, kura pakārto tiesības uz gaidīšanas pabalstu, ko saņem jaunieši, kuri meklē pirmo darbu, nosacījumam, ka ieinteresētā persona ir vismaz sešus gadus mācījusies uzņemošās dalībvalsts mācību iestādē, ciktāl šis nosacījums liedz ņemt vērā citus atbilstošos raksturīgos elementus, lai konstatētu reālas saiknes esamību starp pabalstu pieprasītāju un attiecīgo ģeogrāfisko darba tirgu, un tādēļ pārsniedz to, kas ir nepieciešams, lai sasniegtu ar šo normu iecerēto mērķi un nodrošinātu šādas saiknes esamību.
Šāds tiesiskais regulējums pakārto šīs tiesības nosacījumam, kas var būt vieglāk izpildāms valsts pilsoņiem un tādējādi var radīt nelabvēlīgu situāciju galvenokārt citu dalībvalstu pilsoņiem.
Šo tiesisko regulējumu varētu attaisnot vienīgi tad, ja, uzliekot šādu nosacījumu, valsts likumdevējs vēlējās nodrošināt reālas saiknes esamību starp personu, kas lūdz piešķirt minētos pabalstus, un attiecīgo ģeogrāfisko darba tirgu.
Tā nav tāda tiesiskā regulējuma gadījumā, kas šādas saiknes esamības novērtēšanai neļauj ņemt vērā apstākļus, ka pabalsta pieprasītājs, izmantojot pārvietošanās brīvību, kuru EKL 18. pants garantē Savienības pilsoņiem, pārceļas uz uzņemošo dalībvalsti, lai tajā iekārtotu savu laulības dzīvesvietu pēc laulībām ar šīs valsts pilsoni, un ka viņš tur dzīvo zināmu laiku, kā arī apstākli, ka noteiktu laiku viņš ir reģistrēts kā darba meklētājs šīs pašas dalībvalsts nodarbinātības dienestā, vienlaicīgi veicot aktīvas darbības ar mērķi atrast darbu šajā dalībvalstī. Šie dažādie apstākļi var pierādīt šādas saiknes esamību.
(sal. ar 31., 33., 40., 46.–48., 50. un 52. punktu un rezolutīvo daļu)